Andi Hektor 2016. aasta teaduskommunikatsiooni konverentsil
Andi Hektor 2020. aastal Arvamusfestivali teadusalal
**Andi Hektor** (sündinud 22. augustil 1975) on eesti füüsik, ettevõtja ja teaduse populariseerija.

Haridustee
----------

Andi Hektor lõpetas 1993. aastal C. R. Jakobsoni nimelise Viljandi 1. Keskkooli ja 1998. aastal Tartu Ülikooli bakalaureusekraadiga teoreetilise füüsika erialal. Aastatel 1998–2000 õppis ta Tartu Ülikooli teoreetilise füüsika magistriõppes; 1999. aastal oli lühikest aega Århusi Ülikooli külalismagistrant. 2000. aastal kaitses ta Tartu Ülikooli teoreetilise füüsika instituudis magistritöö "Discrete Symmetries and Group Extensions in Quantum Physics" ("Diskreetsed sümmeetriad ja rühmade laiendamine kvantfüüsikas"; juhendaja Tartu Ülikooli väljateooria õppetooli dotsent Rein Saar) ning sai magistrikraadi.

2008. aastal kaitses ta Tartu Ülikooli juures doktoritöö teemal "Neutrino physics beyond the Standard Model" ("Standardmudeli järgne neutriinofüüsika"; juhendaja Martti Raidal).

Töökäik
-------

Koos Mait Münteliga töötas ta aastatel 2010–2013 CERNis. Lühemat aega on töötanud ka Uppsala Ülikoolis, Helsingi Ülikoolis, Soome Kiirguskaitse Keskuses (STUK) ja Cambridge'i Ülikoolis.[*viide?*]

2023. aasta seisuga on ta müüontomograafia tehnoloogiat arendava iduettevõtte GScan OÜ juhatuse esimees, kaasasutaja ja osanik ning vanemteadur Keemilise ja Bioloogilise Füüsika Instituudis (KBFI). Ta on olnud külalislektor Tartu ja Helsingi Ülikoolis.

Teadustegevus
-------------

Tema teadustöö põhisuunad on osakestefüüsika, astroosakestefüüsika, kosmoloogia, kosmilised kiired ja andmeteadus.

Ta on rohkem kui 170 teadusartikli ja mitme populaarteadusliku kirjutise kaasautor.

### Teaduse populariseerimine

Andi Hektor on füüsika populariseerija. Ta oli üks seitsmest teaduse populariseerimise auhinna III preemia laureaadist 2008. aastal.

Koos Kristjan Kannikesega on ta kirjutanud raamatu "Higgsi bosoni lugu", mille eest pälvisid autorid 2013. aastal teaduse populariseerimise auhinna II preemia kategoorias "Teaduse populariseerimine trükisõna abil".

Ta oli koos Els Heinsaluga üks ürituste sarja "Teadusmarss" eestvedaja ja surverühma Teaduskoda algatusrühma liige. Liikumise eesmärk oli parandada Eesti teadus- ja arendussüsteemi kvaliteeti, suurendada avaliku sektori investeeringuid sellesse ja hoida silma peal teadusleppe täitmisel.[*viide?*]

Ettevõtlustegevus
-----------------

Andi Hektor on iduettevõtte GScan OÜ juhatuse esimees, kaasasutaja ja osanik. Ettevõte tegeleb looduslikul atmosfäärikiirgusel (põhiliselt müüonkiirgus) põhinevate skaneerimissüsteemide rakendamisega ehitusinseneerias, turvasüsteemides ja kvaliteedikontrollis.[*viide?*]

Hektor on teadus- ja arendusmahuka ettevõtluse entusiast. Ta on avalikes sõnavõttudes rõhutanud teadlaste, ettevõtjate ja investorite koostöö olulisust ning osalenud paljudes selleteemalistes algatustes.[*viide?*]

Liikmesus
---------

* Tartu Observatooriumi teadusnõukogu liige (2018–2021)
* Keemilise ja Bioloogilise Füüsika Instituudi teadusnõukogu liige (2018–)
* Eesti Füüsika Seltsi liige, aseesimees (2005–)
* Eesti Teadusajakirjanike Seltsi juhatuse liige (2012–)

Viited
------

1. 1 2 3 4 5 6  Andi Hektor Eesti Teadusinfosüsteemis.
2. ↑  Madis Filippov. "Füüsikaõpetajad käisid CERNis teadmisi kogumas" Postimees, 6. november 2011.
3. ↑  "Täna auhinnati Eesti parimaid teaduse populariseerijaid" Archimedes, 29. aprill 2008.
4. ↑  Autasustati parimaid teaduse populariseerijaid, elutööpreemia Helle ja Jaak Jaanistele Eesti Teadusagentuur, 15.11.2013.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Andi Hektor** |

|  |  |
| --- | --- |
|  | Tsitaadid Vikitsitaatides: **Andi Hektor** |

* Andi Hektor Eesti Teadusinfosüsteemis Muuda Vikiandmetes
* INSPIRE-HEP andmebaas
* Andi Hektor – Universumist TEDxTallinn
* Kõrge energia ja arvutusfüüsika labor, Keemilise\_ja\_Bioloogilise\_Füüsika\_Instituut, Tallinn (*inglise keeles*)
* Ulvar Käärt. "Mees universumi mikromaailmas" Horisont, 5/2016. Lk 22–29
* GScan OÜ
* Andi Hektor ja Mait Müntel: mure sinu pärast, teadusmahukas Eesti!. novaator.err.ee, 16. mai 2017
* Andi Hektori artiklid Postimehes
* Andi Hektor ERR Novaatoris